Πεζοπόροι Χαλανδρίου "Ευριπίδης"

3η Διάσχιση Υμηττού
2026-03-29 | Υμηττος, Κοιμητήριο Βούλας - Βούλα, Βούλα, Greece
Σας προσκαλούμε σε μια μοναδική πεζοπορική εμπειρία στη ραχοκοκαλιά του Υμηττού! Την Κυριακή 29 Μαρτίου η ομάδα μας θα κάνει την διάσχιση του Υμηττού. Το επιβλητικό βουνό υψώνεται στο ανατολικό όριο του Λεκανοπεδίου, εκτείνεται σε μήκος 23 χλμ. περίπου, ενώ το πλάτος του κυμαίνεται από 4 έως 6 χλμ. με ψηλότερη κορφή τον Εύζωνα, ύψους 1.026 μ. Ο Υμηττός είναι ένα βουνό με πλούσια φυσική ομορφιά και ιστορία. Η ομάδα μας θα πεζοπορήσει σε μια πανέμορφη διαδρομή προσφέροντας μοναδική θέα και επαφή με τη φύση.
Η Ομάδα θα περάσει από πολλά όμορφα, ενδιάμεσα σημεία κατά την πορεία της:
🛤️ Ενδιάμεσα Σημεία:
✅ Ορυχεία Φυρέ
✅ Σπηλιά Νυχτερίδας
✅ Κορυφή Μικρό Κορακοβούνι
✅ Κορυφή Μεγάλο Κορακοβούνι
✅ Διάσελο ΟΤΕ
✅ Τριγωνομετρικό σημείο Υμηττού
✅ Πάρκο Κεραιών
✅ Βάραθρο του Πύργου
✅ Μνημείο Μιχαηλίδη
✅ Σέσι
✅ Διάσελο Σταυρού
✅ Τρύπια Σπηλιά
⛰️Πληροφορίες Διαδρομής 🌿:
🥾 Απόσταση Πεζοπορίας: 22 χλμ
📏 Βαθμός Δυσκολίας: 3
Θετική υψομετρική: 1070μ.
⌛Ώρες πορείας: 08:00- 8:30 ώρες μαζί με τις στάσεις ανάλογα με τον ρυθμό της ομάδας
Η δράση ενδείκνυται για ορειβάτες με πολύ καλή φυσική κατάσταση και εμπειρία σε πεζοπορίες σε βουνό🏔.
📍 Σημείο & ώρα συνάντησης εκκίνησης: Συνάντηση στον σταθμό μετρό της Αγίας Παρασκευής στις 8:00 π.μ. για να μεταβούμε στο σημείο εκκίνησης με αυτοκίνητα.
📍 Η εκκίνηση θα γίνει από το Μοναστήρι του Αι-Γιάννη Κυνηγού.
📍 Ο τερματισμός της πεζοπορίας θα είναι στο μετρό της Γλυφάδας.
🌿 Ελάτε να ανακαλύψουμε μαζί τις ομορφιές του Υμηττού!
🎒Εξοπλισμός : Καλή διάθεση και κέφι!!!
Υποχρεωτικός Εξοπλισμός : Πεζοπορικά μποτάκια, σακίδιο πλάτης, μπαστούνια πεζοπορίας, νερό, σνακ για ενέργεια, σφυρίχτρα, ατομικό φαρμακείο.
Προαιρετικός Εξοπλισμός : Ισοθερμικά ρούχα, fleece ή soft sell jacket, αντιανεμικό αδιάβροχο, καπέλο ή σκούφο, κάλτσες, γάντια, κάλυμμα λαιμού, αντιηλιακή κρέμα, γυαλιά ηλίου.

Πεζοπορία στο Μαίναλο : Πιάνα - Αρκουδόρεμα
2026-04-05
Μία από τις ομορφότερες και πιο αυθεντικές διαδρομές της ορεινής Αρκαδίας μάς περιμένει στο επιβλητικό Μαίναλο, το μυθικό βουνό του θεού Πάνα και της αρκαδικής φύσης.
Η πεζοπορία μας ξεκινά από την Πιάνα, ένα από τα πιο ιστορικά χωριά της Αρκαδίας, χτισμένο σε υψόμετρο 1.080 μ. Το χωριό συνδέεται άμεσα με την Ελληνική Επανάσταση του 1821 και την οικογένεια των Κολοκοτρωναίων.
Στην αρχή της διαδρομής θα γνωρίσουμε:

την Παναγία Πολυκαμένη, ναό που συνδέεται με την οικογένεια Κολοκοτρώνη,
τον ιστορικό Πλάτανο της Λευτεριάς, σημείο συγκέντρωσης των αγωνιστών,
τον περίφημο «Εθνικό Φούρνο», ο οποίος, σύμφωνα με την παράδοση, τροφοδοτούσε αδιάκοπα τους αγωνιστές της Επανάστασης.

Θα συνεχίσουμε την πεζοπορία μας προς το μυθικό Σπήλαιο του Πάνα, έναν τόπο βαθιά συνδεδεμένο με τη μυθολογία. Ο Πάνας, τραγοπόδαρος θεός της φύσης, των βουνών και των ποιμένων, λατρευόταν ιδιαίτερα στην Αρκαδία.
Η επιβλητική είσοδος του σπηλαίου και η πανοραμική θέα της περιοχής προσφέρουν μια ιδανική στάση για ξεκούραση και φωτογραφίες.
Η πορεία μας συνεχίζεται στα μονοπάτια των κλεφτών μέσα από τα άγρια τοπία του Λυκόρεματος και του Αρκουδορέματος. Το Αρκουδόρεμα αποτελεί έναν εγκαταλελειμμένο οικισμό κρυμμένο στη χαράδρα των Μαιναλικών Ορέων, σε υψόμετρο περίπου 1.120 μ. Κατά την Τουρκοκρατία, η δυσπρόσιτη θέση του τον μετέτρεψε σε φυσικό καταφύγιο και κέντρο δράσης των κλεφτών και αρματολών. Ιστορικές αναφορές μαρτυρούν ότι από τον 16ο αιώνα (περίπου από το 1530) φιλοξενούσε, μαζί με το Λιμποβίσι, την οικογένεια των Κολοκοτρωναίων, πριν ακόμη από την Επανάσταση.
Η διαδρομή μας ολοκληρώνεται στο μοναδικό εκκλησάκι της Παναγίας Αρκουδορέματος, ένα μικρό βυζαντινό μνημείο που χρονολογείται στον 14ο αιώνα και στέκει μέσα στη φύση, δημιουργώντας ένα σκηνικό ηρεμίας και κατάνυξης.
Ιδιαιτερότητες διαδρομής
Η διαδρομή είναι ιδιαίτερα εντυπωσιακή και περιλαμβάνει:

Δύο σημεία με τεχνική καταρρίχησης (χωρίς ανάγκη προηγούμενης εμπειρίας ή εξοπλισμού)
Δύο σημεία με έντονη κλίση ανάβασης με χρήση μόνιμα τοποθετημένων σχοινιών υποβοήθησης

Μια πραγματικά ξεχωριστή εμπειρία στο μυθικό βουνό της Αρκαδίας, όπου η ιστορία και η φύση ενώνονται σε μία αξέχαστη πεζοπορία. 🌲
🚩 Σημείο εκκίνησης πεζοπορίας: Οικισμός Πιάνα
🏁 Τερματισμός πεζοπορίας:Παναγία Αρκουδορέματος
🥾 Πληροφορίες Πεζοπορίας🌿:
🚶‍♂️ Απόσταση: 7 χλμ
🗺️ Διαδρομή: διάσχιση
⭐ Βαθμός Δυσκολίας: 1+
📈 ⛰️ Θετική υψομετρική: 370 μ.
⬇️ Αρνητική υψομετρική: 310 μ.
⌛Διάρκεια πεζοπορίας: ~ 4 – 4,5 ώρες (μαζί με τις στάσεις, ανάλογα με τον ρυθμό της ομάδας)

Συμμετοχή της Αγωνιστικής Ομάδας στο "Μονοπάτι της Εκεχειρίας" 2026
2026-04-26 | ΟΛΥΜΠΙΑ, Greece
Ο Σύλλογος Πεζοπόρων Χαλανδρίου “Ο Ευριπίδης” με χαρά ανακοινώνει τη συμμετοχή της Αγωνιστικής Ομάδας στη σπουδαία διαδρομή “Μονοπάτι της Εκεχειρίας”, μια πεζοπορική και δρομική διαδρομή 50 χιλιομέτρων που αναδεικνύει τις αξίες της ειρήνης, του σεβασμού και της ιστορικής κληρονομιάς.
Η διαδρομή αυτή μας ταξιδεύει στον ιερό τόπο όπου γεννήθηκαν οι Ολυμπιακοί Αγώνες και όπου κάθε τέσσερα χρόνια οι αρχαίοι Έλληνες σταματούσαν τις εχθροπραξίες για να τιμήσουν το πνεύμα της Εκεχειρίας. Από την Αρχαία Ήλιδα, διοργανώτρια πόλη των Ολυμπιακών Αγώνων, έως την Αρχαία Ολυμπία, το σημείο τέλεσης των αγώνων, αυτή η διαδρομή συμβολίζει τη μετάβαση από την Εκεχειρία στην Ειρήνη.
Οι σύγχρονοι κάτοικοι, συνεχιστές αυτής της σπουδαίας παράδοσης, υποδέχονται τους “Κήρυκες της Εκεχειρίας” – δρομείς και πεζοπόρους – με δροσερό νερό και παραδοσιακά προϊόντα, δημιουργώντας ένα μοναδικό κλίμα φιλοξενίας και πολιτιστικής ανταλλαγής.

Πεζοπορία στα μονοπάτια των θρύλων στο Φαράγγι των Κενταύρων στην Φολόη
2026-05-10
🍃 Μια πεζοπορική διαδρομή γεμάτη μυστήριο, θρύλους από την ελληνική μυθολογία και φυσική ομορφιά!
Το μαγευτικό Δάσος της Φολόης είναι ένας από τους πιο όμορφους και ιστορικούς δρυμούς της Ελλάδας. Μοιάζει με σκηνικό παραμυθιού, με αμέτρητες βελανιδιές να δημιουργούν έναν καταπράσινο θόλο που θα μας υποδεχθεί με τα ζεστά φθινοπωρινά χρώματα του. Το δάσος είναι άρρηκτα δεμένο με τη μυθολογία, καθώς εδώ, σύμφωνα με τους θρύλους, ζούσαν οι θρυλικοί Κένταυροι και ο γενναίος Φόλος, ο φύλακας του δάσους. Σήμερα αποτελεί έναν φυσικό παράδεισο για πεζοπορία, εξερεύνηση και επαφή με τη φύση, φιλοξενώντας σπάνια είδη πουλιών και ζώων.
Θα διασχίσουμε το εντυπωσιακό Φαράγγι των Κενταύρων, ένα τοπίο μοναδικής φυσικής ομορφιάς, με επιβλητικούς βράχους, καταπράσινη βλάστηση και κρυστάλλινα τρεχούμενα νερά που δημιουργούν μια ατμόσφαιρα βγαλμένη από τα παραμύθια και τους μύθους.

Απόσταση: 8,5 χλμ.
Υψομετρική: +220μ
Δυσκολία: 1 (στο τέλος της διαδρομής έχει μια απότομη ανηφόρα)
Χρόνος: ~4 – 4:30 ώρες (με στάσεις)

Για όσους δεν επιθυμούν να ακολουθήσουν την πεζοπορία στο φαράγγι, υπάρχει η επιλογή μιας χαλαρής βόλτας στο μαγευτικό δρυοδάσος της Φολόης. Εναλλακτικά, μπορείτε να περπατήσετε ως το χωριό για έναν καφέ στην πλατεία του, απολαμβάνοντας τη γραφική διαδρομή. Σημειώνεται ότι το πούλμαν θα σταθμεύσει περίπου 2 χλμ. πριν από το χωριό, καθώς η πρόσβαση με μεγάλο όχημα δεν είναι εφικτή
✅Η πεζοπορία απευθύνεται σε άτομα με καλή φυσική κατάσταση και εμπειρία σε ορεινή πεζοπορία.
🎒Εξοπλισμός : Καλή διάθεση και κέφι και ο απαραίτητος πεζοπορικός εξοπλισμός βάση του Κανονισμού του συλλόγου.

🌿 Πεζοπορία στις παρυφές της Πάρνηθας – Ιπποκράτειος Πολιτεία 🌿
2026-05-24
Την Κυριακή 24 Μαΐου, σας προσκαλούμε σε μια όμορφη και δυναμική πεζοπορία στις παρυφές της βορειοανατολικής Πάρνηθα, στην καταπράσινη Ιπποκράτειος Πολιτεία.
Η περιοχή μαγεύει κάθε εποχή με τις συνεχείς εναλλαγές χρωμάτων και το φυσικό της κάλλος, προσφέροντας κάθε φορά μια νέα εμπειρία εξερεύνησης. Τα μονοπάτια της είναι πολλά, πανέμορφα και ιδανικά για πεζοπορία μέσα στη φύση.
Θα πεζοπορήσουμε σε ένα όμορφο μονοπάτι, ξεκινώντας από τον Άγιο Μερκούριο, ενώ η εξόρμησή μας θα ολοκληρωθεί με χαλάρωση και πικ-νικ στη μαγευτική Λίμνη Μπελέτσι.
📍 Στοιχεία διαδρομής:
• Απόσταση: 10 χλμ
• Θετική υψομετρική: 550 μ.
• Βαθμός δυσκολίας: 1+
🕗 Σημείο συνάντησης:
Ραντεβού στο παρεκκλήσι του Αγίου Μερκουρίου στις 08:30 π.μ.
Ελάτε να απολαύσουμε μαζί μια υπέροχη διαδρομή, γεμάτη εικόνες, φύση και όμορφες στιγμές!
✅Η πεζοπορία απευθύνεται σε άτομα με καλή φυσική κατάσταση και εμπειρία σε ορεινή πεζοπορία.
🎒Εξοπλισμός : Καλή διάθεση και κέφι και ο απαραίτητος πεζοπορικός εξοπλισμός βάση του Κανονισμού του συλλόγου.

Τριήμερη απόδραση στα μονοπάτια του μύθου και της ιστορίας: Αχέροντας - Πάργα - Σύβοτα
2026-05-30 - 2026-06-01 | Ποταμός Αχέροντας, Greece
Ο Σύλλογός μας σας προσκαλεί σε μια ξεχωριστή τριήμερη απόδραση από 30 Μαΐου έως 1 Ιουνίου στον μυθικό ποταμό Αχέροντα, την ιστορική Πάργα και τα μαγευτικά Σύβοτα. Ενα ταξίδι που συνδυάζει πεζοπορία, ιστορία, φύση και εικόνες μοναδικής ομορφιάς.
Που θα πεζοπορήσουμε : Θα απολαύσουμε μια μοναδική εμπειρία στον μυθικό Αχέροντα, τον ποταμό που στην αρχαιότητα συνδεόταν με τον Κάτω Κόσμο. Εκεί που η πεζοπορία γίνεται εμπειρία ζωής !!
Τι θα δούμε :

Την πανέμορφη Πάργα, μια από τις πιο γραφικές πολιτείες του Ιονίου με πολύχρωμα σπίτια, στενά σοκάκια και βόλτα στο ιστορικό της κάστρο.
Τον εντυπωσιακό αρχαιολογικό χώρο της Νικόπολης, την πόλη που ίδρυσε ο Οκταβιανός Αύγουστος για να τιμήσει τη νίκη του στη ναυμαχία του Ακτίου.
Το ιστορικό Ζάλογγο, τόπο μνήμης και συμβολισμού, όπου θα θυμηθούμε τον ηρωισμό των Σουλιωτισσών.
Την θρυλική περιοχή του Σουλίου, τόπο αγώνων και ελευθερίας, από όπου αναδείχθηκαν μορφές της Ελληνικής Επανάστασης όπως ο Μάρκος Μπότσαρης.
Το Νεκρομαντείο Αχέρονταένα από τα σημαντικότερα μαντεία της αρχαιότητας.

Που θα μείνουμε :

Στο Hotel Helen στα γραφικά Σύβοτα με τα μικρά νησάκια και τα γαλαζοπράσινα νερά του Ιονίου.

Μια εξόρμηση που συνδυάζει πολιτισμό, πεζοπορία και χαλαρές βόλτες σε μερικά από τα πιο μαγευτικά και ιστορικά μέρη της Ελλάδας.

Argithea Mountain Race – 3μερη Πεζοπορική και Αγωνιστική περιπέτεια στα Θεσσαλικά Άγραφα
2026-06-05 07:00 - 2026-06-07 19:00 (Europe/Athens)
Οι Πεζοπόροι Χαλανδρίου οδηγούν στα μονοπάτια των Θεσσαλικών Αγράφων

Ο Σύλλογός μας, για τέταρτη συνεχή χρονιά, θα συμμετάσχει στον ορεινό αγώνα τρεξίματος Argithea Mountain Race, ο οποίος διεξάγεται στην ευρύτερη περιοχή των Θεσσαλικών Αγράφων, έναν από τους πιο αυθεντικούς και ανεξερεύνητους ορεινούς όγκους της χώρας.
Πέραν της συμμετοχής στον αγώνα της Κυριακής, το πρόγραμμα του τριημέρου περιλαμβάνει οργανωμένες πεζοπορικές δραστηριότητες, προσφέροντας τη δυνατότητα στους συμμετέχοντες να γνωρίσουν από κοντά τη μοναδική φυσική ομορφιά της περιοχής. Οι διαδρομές διασχίζουν καταπράσινες, ελατοσκέπαστες πλαγιές, συνθέτοντας μια ολοκληρωμένη εμπειρία επαφής με το ορεινό περιβάλλον.
Πρόγραμμα Τριημέρου
Παρασκευή 5 Ιουνίου:
Αναχώρηση στις 07:00 από το Χαλάνδρι με προορισμό το χωριό Νεράιδα, στη Λίμνη Πλαστήρα.
Μετά την άφιξη, θα πραγματοποιηθεί πεζοπορική διαδρομή προς το Ορειβατικό Καταφύγιο Αγράφων «Καραμανώλη».
Τεχνικά χαρακτηριστικά διαδρομής:

Απόσταση: 7 χλμ
Θετική υψομετρική: +400 μ
Ώρες πορείας: 2
Βαθμός δυσκολίας: 1

Η διαδρομή είναι κατάλληλη για άτομα με βασική φυσική κατάσταση και λειτουργεί ως ιδανική εισαγωγή στο ορεινό περιβάλλον της περιοχής.
Στη συνέχεια, θα πραγματοποιηθεί μετάβαση στο χωριό Φουντωτό, το οποίο θα αποτελέσει τη βάση μας για το τριήμερο. Το απόγευμα θα θαυμάσουμε από κοντά το διαμάντι της περιοχής, την ομορφότερη φυσική λίμνη της πατρίδας μας, τη λίμνη Στεφανιάδα.
Σάββατο 6 Ιουνίου:
Οι πεζοπόροι Χαλανδρίου έχουν την χαρά και την τιμή να οδηγήσουν την πεζοπορική ομάδα στα στην οργανωμένη διαδρομή της διοργάνωσης.
Διαδρομή συνολικού μήκους 14,5 χλμ, με αφετηρία τον οικισμό Βασιλάδες και υψηλότερο σημείο την κορυφή Αφορισμένη. Η πορεία εξελίσσεται σε χαρακτηριστικά αγραφιώτικα μονοπάτια, με έντονο ανάγλυφο και πλούσια βλάστηση.
Η ανάβαση στην κορυφή αποτελεί το αποκορύφωμα της ημέρας, προσφέροντας πανοραμική θέα στις γύρω κορυφές και μοναδικές στιγμές επαφής με τη φύση.
Τεχνικά χαρακτηριστικά διαδρομής:

Απόσταση: 14,5 χλμ
Θετική υψομετρική: +700 μ
Ώρες πορείας: 6
Βαθμός δυσκολίας: 2

Η δραστηριότητα απευθύνεται σε συμμετέχοντες με καλή φυσική κατάσταση.
Κυριακή 7 Ιουνίου:
Συμμετοχή στους αγώνες του Argithea Mountain Race, με δυνατότητα επιλογής μεταξύ των ακόλουθων διαδρομών:

Αγώνας 5 χλμ (+250 μ): Κατάλληλος για όλους, από αρχάριους έως οικογένειες, με διαδρομή εντός του οικισμού.
15 χλμ (+900 μ) – Vlaxogiannis Race: Ιδανικός για όσους επιθυμούν μια απαιτητική αλλά προσιτή διαδρομή, με εναλλαγές σε δασικούς δρόμους, μονοπάτια και καλντερίμια, καθώς και διελεύσεις από υδάτινα σημεία της περιοχής Πετρίλου.
30 χλμ (+2100 μ) – Skyrace 6 Peak: Απαιτητικός αγώνας ορεινού τρεξίματος, που διέρχεται από έξι κορυφές των Αγράφων, με αφετηρία και τερματισμό στον συνοικισμό Μάγειρο Πετρίλου. Περιλαμβάνει αλπικό τερέν, δασικά τμήματα και έντονο υψομετρικό προφίλ, προσφέροντας μοναδικές εικόνες και υψηλού επιπέδου αγωνιστική εμπειρία.

Γενικές Πληροφορίες:
Η συμμετοχή στις δραστηριότητες του τριημέρου είναι προαιρετική, με δυνατότητα επιλογής ανά ημέρα και δραστηριότητα.
Η διαμονή θα πραγματοποιηθεί σε καταφυγιακό χώρο στην παραδοσιακή ταβέρνα “Το Διάσελο”.
Για συμμετοχή στην πεζοπορία του Σαββάτου και στους αγώνες της Κυριακής απαιτείται εγγραφή στο επίσημο site της διοργάνωσης: argithearace.gr
Η μετακίνηση θα γίνει με ιδιωτικά οχήματα (carpooling).
Η δράση αποτελεί μια ολοκληρωμένη εμπειρία ορεινών δραστηριοτήτων, συνδυάζοντας πεζοπορία και αγωνιστική συμμετοχή, σε ένα από τα πιο εντυπωσιακά φυσικά τοπία της Ελλάδας.

Κατασκήνωση & Rafting στον μαγευτικό Λάδωνα…
2026-06-13 08:00 - 2026-06-14 17:00
Ετοιμαζόμαστε για ένα μοναδικό διήμερο γεμάτο φύση, δράση και όμορφες στιγμές δίπλα στον Λάδωνα, όπου σύμφωνα με την μυθολογία ήταν ένας φοβερός και τρομερός δράκος φύλακας των χρυσών ‘’Μύλων των Εσπερίδων ‘’.
Στήνουμε τις σκηνές μας σε φυλασσόμενο κάμπινγκ, σε μια μαγευτική τοποθεσία στις όχθες του ποταμού. Το απόγευμα του Σαββάτου χαλαρώνουμε με μπάρμπεκιου, γλέντι και χορό δίπλα στο νερό. Για όσους το επιθυμούν, υπάρχει και δυνατότητα διαμονής σε άνετα σπιτάκια στον ίδιο χώρο.
Την Κυριακή ανεβάζουμε ρυθμούς με rafting στον ποταμό Λάδωνα, στα νερά του οποίου κολυμπούσε η θεά Δήμητρα και στις όχθες του κυνηγούσε η θεά Άρτεμις.
Μια διαδρομή ιδανική για αρχάριους, διάρκειας περίπου 3 ωρών και βαθμού δυσκολίας 2. Με ειδικές φουσκωτές βάρκες και τη συνοδεία έμπειρων οδηγών, διασχίζουμε ένα καταπράσινο τοπίο, μέσα από «τούνελ» βλάστησης, απολαμβάνοντας τα καθαρά, δροσερά νερά του ποταμού.
Η διαμονή και η δραστηριότητα rafting πραγματοποιούνται σε συνεργασία με το «Γη και Ύδωρ – Υπαίθριες Δραστηριότητες».
Η μετακίνηση θα γίνει με αυτοκίνητα.
Απαραίτητα για το rafting:
• Μαγιό (για μέσα από τη στολή νεοπρέν που παρέχεται)
• Πετσέτα
Ζήσε την εμπειρία. Ζήσε την περιπέτεια!

Διάσχιση του ποταμού Ασωπού
2026-06-28
Θα διασχίζουμε το Φαράγγι του Ασωπού, ένα εντυπωσιακό γεωμορφολογικό πέρασμα, το οποίο διαμορφώνεται ανάμεσα στις πλαγιές της Οίτης και του Καλλίδρομου. Θα περπατήσουμε ακολουθώντας τα νερά που καταλήγουν στον Σπερχειό, μέσα σε ένα τοπίο γεμάτο εναλλαγές, με σκιερά και πιο ανοιχτά σημεία, πάντα με την παρουσία του νερού να μας συνοδεύει.
Θα προχωράμε συχνά μέσα στην κοίτη του ποταμού, περνώντας από μικρούς καταρράκτες, ρυάκια και φυσικές «πισίνες», ιδανικές για δροσερές στάσεις. Ετοιμαστείτε να απολαύσουμε μια ξεχωριστή εμπειρία μέσα σε ένα άγριο αλλά ταυτόχρονα γαλήνιο φυσικό περιβάλλον, ιδανικό για καλοκαιρινή εξόρμηση.
🥾 Πληροφορίες Ποταμοδιάσχισης:
🚶‍♂️ Απόσταση: 8 χλμ
🗺️ Διαδρομή: διάσχιση
⭐ Βαθμός Δυσκολίας: 1+
📈 Υψομετρική: +450μ / -450μ
⌛Διάρκεια πεζοπορίας: ~ 3,5 – 4 ώρες (μαζί με τις στάσεις, ανάλογα με τον ρυθμό της ομάδας)
Η διαδρομή απευθύνεται σε άτομα με καλή φυσική κατάσταση που επιθυμούν να βιώσουν μια εναλλακτική μορφή πεζοπορίας σε ένα μοναδικό φυσικό περιβάλλον.
🎒Εξοπλισμός : Καλή διάθεση και κέφι και ο απαραίτητος πεζοπορικός εξοπλισμός βάση του Κανονισμού του συλλόγου.

Σπέτσες – Καλοκαιρινή Απόδραση με Άρωμα Ιστορίας & Θάλασσας
2026-07-05 | Σπέτσες, Spetses, Greece
Ετοιμαστείτε για μια καλοκαιρινή εξόρμηση που συνδυάζει χαλαρή περιήγηση, πολιτισμό και δροσερές βουτιές! Ο Σύλλογός μας ταξιδεύει στις κοσμοπολίτικες Σπέτσες, ένα νησί που παντρεύει μοναδικά την αρχοντιά του παρελθόντος με την ανεμελιά του καλοκαιριού.
Περπατάμε στα γραφικά σοκάκια του νησιού, ανάμεσα σε καπετανόσπιτα, αυλές με γιασεμιά και λιθόστρωτα που «ψιθυρίζουν» ιστορίες από την εποχή της Ελληνικής Επανάστασης. Οι Σπέτσες υπήρξαν σημαντικό ναυτικό κέντρο και τόπος δράσης σπουδαίων μορφών, με πιο εμβληματική την Λασκαρίνα Μπουμπουλίνα, που άφησε ανεξίτηλο το αποτύπωμά της στην ιστορία.
Η περιήγησή μας θα μας φέρει σε σημεία με έντονο ιστορικό και πολιτιστικό ενδιαφέρον, αλλά και σε γωνιές γεμάτες νησιώτικο χρώμα και καλοκαιρινή αύρα. Και φυσικά… δεν θα λείψει το στοιχείο που κάνει κάθε καλοκαιρινή εξόρμηση ολοκληρωμένη: το μπάνιο! Κρυστάλλινα νερά, χαλαροί ρυθμοί και στιγμές δροσιάς θα μας περιμένουν για να γεμίσουμε ενέργεια και εικόνες.
Μια μέρα γεμάτη φως, θάλασσα, ιστορία και όμορφη παρέα — όπως ακριβώς αξίζει στο καλοκαίρι μας.
Ετοιμάστε καπέλο, μαγιό και καλή διάθεση… και φύγαμε για Σπέτσες! ☀️🌿🌊
🚌 Μετακίνηση: Πούλμαν έως την Κόστα & θαλάσσιο ταξί μέχρι τις Σπέτσες

🏔️ Ανάβαση στον Κόρακα Βαρδουσίων (2495μ.) - Διήμερη Ορειβατική Δράση
2026-07-11 - 2026-07-12 | Βαρδούσια Όρη, Greece
Το 7ο ψηλότερο βουνό της Ελλάδας, τα Βαρδούσια Όρη, μας προσκαλεί σε μια ξεχωριστή ορειβατική εμπειρία….
Ο σύλλογός μας διοργανώνει διήμερη εξόρμηση με στόχο την ανάβαση στην κορυφή Κόρακας (2495μ.), μία από τις πιο επιβλητικές κορυφές της Στερεάς Ελλάδας.
📍 Μετακίνηση & Διαμονή
Η μετάβαση θα πραγματοποιηθεί με ιδιωτικά μέσα (carpooling).
Η διανυκτέρευση θα γίνει σε κατασκηνωτικό σημείο στην περιοχή Αθανάσιος Διάκος (Άνω Μουσουνίτσα), με ατομικό κατασκηνωτικό εξοπλισμό.
🗓️ Πρόγραμμα Δράσης
Σάββατο 11 Ιουλίου

Αναχώρηση από τον σταθμό Μετρό Χαλανδρίου στις 15:00μμ
Άφιξη στην περιοχή στις 18:30μμ
Στήσιμο σκηνών
Ελεύθερος χρόνος για χαλαρή περιήγηση στη φύση
Προετοιμασία ελαφρού δείπνου & ξεκούραση

Κυριακή 12 Ιουλίου

Ανάβαση στην κορυφή Κόρακας
Επιστροφή στα οχήματα
Γεύμα στο χωριό
Αναχώρηση και επιστροφή στο Χαλάνδρι

📊 Στοιχεία Διαδρομής

Απόσταση: 12 χλμ
Θετική υψομετρική διαφορά: 1100 μ
Διάρκεια πορείας: περίπου 6 ώρες
Βαθμός δυσκολίας: 2+

🎒 Υποχρεωτικός Εξοπλισμός

Σακίδιο πλάτης με καλή στήριξη
Ορειβατικά μποτάκια
Μπατόν πεζοπορίας
Αδιάβροχο – αντιανεμικό μπουφάν
Νερό
Ενεργειακά σνακ
Καπέλο & γυαλιά ηλίου
Αντηλιακό
Λαιμουδιέρα (buff)
Φακός κεφαλής
Ατομικό φαρμακείο
Power bank
Πλήρης κατασκηνωτικός εξοπλισμός
Σακούλα για τα προσωπικά απορρίμματα

⚠️ Σημαντικές Επισημάνσεις

Η συμμετοχή προϋποθέτει πολύ καλή φυσική κατάσταση.
Οι συμμετέχοντες οφείλουν να ακολουθούν τις οδηγίες των αρχηγών της ομάδας.
Ο σεβασμός στο φυσικό περιβάλλον είναι αυτονόητος, δεν αφήνουμε ίχνη πίσω μας.

Μια διαδρομή με έντονο ορειβατικό χαρακτήρα, σε ένα από τα πιο άγρια και αυθεντικά τοπία της χώρας, μας περιμένει.

Βραδινή Κρουαζιέρα & Party εν Πλω στον Ισθμό της Κορίνθου
2026-07-26 | Isthmos Korinthou, Isthmos Korinthou, Greece
Ετοιμαστείτε για μια βραδιά που… δεν μοιάζει με καμία άλλη! 🚤💃
Μπαίνουμε στο καταμαράν και ζούμε τον μαγευτικό διάπλου του Ισθμού της Κορίνθου κάτω από τα φώτα του δειλινού και της νύχτας, με μουσική, χορό και καλοκαιρινή διάθεση στα ύψη!
Τα επιβλητικά βράχια, τα γαλάζια νερά και το ηλιοβασίλεμα ανάμεσα σε Σαρωνικό και Κορινθιακό δημιουργούν το απόλυτο σκηνικό για μια αξέχαστη εμπειρία 🌅
🎧 Τι μας περιμένει:
✨ 3ωρη βραδινή κρουαζιέρα, διάπλους του καναλιού με το Catamaran Argo
✨ DJ set με αγαπημένες επιτυχίες 80s & 90s
✨ Χορός & καλοκαιρινό party mood
✨ Μπαρ με ποτά & cocktails 🍹
✨ Διάπλους της φωτισμένης διώρυγας
📍 Σημείο συνάντησης:
Προβλήτα Ισθμίων (βυθιζόμενη γέφυρα – πλευρά Σαρωνικού)
🕡 Ώρα προσέλευσης: 18:30
⛴ Αναχώρηση: 19:30
🌙 Επιστροφή: 22:30
⏳ Διάρκεια: περίπου 3 ώρες
✨ Ελεύθερη διάταξη στο άνω κατάστρωμα και καθίσματα στο εσωτερικό σαλόνι
🎉 Φορέστε το πιο καλοκαιρινό σας χαμόγελο και ελάτε να ταξιδέψουμε… με ρυθμό, θέα και διάθεση που θα μείνει αξέχαστη! 🌊💙

Τριήμερη εξόρμηση στην Βάλια Κάλντα : Αρκουδόρεμα - Κορυφή Φλέγγα (2159μ.)
2026-08-14 - 2026-08-16
Ο σύλλογός μας διοργανώνει τριήμερη ορειβατική – πεζοπορική εξόρμηση στον Εθνικό Δρυμό Πίνδου, γνωστό ως Βάλια Κάλντα «ζεστή κοιλάδα», έναν από τους σημαντικότερους και πιο παρθένα διατηρημένους φυσικούς βιότοπους της Ελλάδας.
Με βάση διαμονής το καταφύγιο της Βωβούσας, οι συμμετέχοντες θα έχουν την ευκαιρία να βιώσουν μοναδικές εμπειρίες στη φύση, μέσα από επιλεγμένες διαδρομές υψηλού φυσιολατρικού ενδιαφέροντος. Το πρόγραμμα περιλαμβάνει πεζοπορίες, ποταμοδιάσχιση, επίσκεψη σε εντυπωσιακά φαράγγια και καταρράκτες, καθώς και γνωριμία με το ιδιαίτερο οικοσύστημα της περιοχής.
ΠΡΟΓΡΑΜΜΑ ΤΡΙΗΜΕΡΟΥ
Παρασκευή 14 Αυγούστου
Συνάντηση και αναχώρηση στις 07:00 π.μ. από τον σταθμό Μετρό Χαλανδρίου.
Άφιξη στο χωριό Σπήλαιο Γρεβενών και πεζοπορία προς το φαράγγι της Πορτίτσας, με ποταμοδιάσχιση έως το ιστορικό πέτρινο γεφύρι.
Στοιχεία διαδρομής:

Απόσταση: 5,5 χλμ
Βαθμός δυσκολίας: 1
Θετική υψομετρική: +450 μ

Μετά το πέρας της δραστηριότητας θα ακολουθήσει γεύμα στο χωριό και αναχώρηση για το καταφύγιο της Βωβούσας, όπου και θα διανυκτερεύσουμε.
Σάββατο 15 Αυγούστου
Διάσχιση της Βάλια Κάλντα, σε μία από τις ομορφότερες διαδρομές της ελληνικής ορεινής φύσης, κατά μήκος του Αρκουδορέματος και τμήματος του εθνικού μονοπατιού Ε6.
Η πεζοπορία ξεκινά από το καταφύγιο Μαυροβουνίου (1.835 μ.), με ανάβαση προς την κορυφή Φλέγγα (2.159 μ.), απ’ όπου η θέα προς τη λίμνη Αώου είναι εντυπωσιακή. Στη συνέχεια, κατάβαση προς τις αλπικές δρακόλιμνες της Φλέγγας (1.960 μ. και 1.940 μ.), ένα μοναδικό φυσικό σύμπλεγμα μεγάλης οικολογικής αξίας.
Στοιχεία διαδρομής:

Απόσταση: 22 χλμ
Θετική υψομετρική: +650 μ
Αρνητική υψομετρική: -1.400 μ
Βαθμός δυσκολίας: 2+

Κυριακή 16 Αυγούστου
Αναχώρηση και επιστροφή με ενδιάμεση στάση στο Ανθοχώρι Μετσόβου.
Επίσκεψη στο Μουσείο Υδροκίνησης και στον καταρράκτη Καμάρα, έναν χώρο ιδιαίτερης φυσικής ομορφιάς με τρεχούμενα νερά, παλιούς νερόμυλους και πέτρινα τοξωτά γεφύρια.

Η εκδρομή απευθύνεται σε άτομα με πολύ καλή φυσική κατάσταση και εμπειρία σε ορεινή πεζοπορία.
Η μετακίνηση θα γίνει με ιδιωτικά μέσα.

🏰 Ρουμανία Καρπάθια Όρη – Εκεί όπου οι Θρύλοι Σμίγουν με τα Μονοπάτια
2026-08-22 - 2026-08-30 | VOUKOURESTI, Voukouresti, Romania
Ο Σύλλογος Πεζοπόρων Χαλανδρίου σας προσκαλεί 22-30 Αυγούστου 2026 σε ένα ξεχωριστό πολυήμερο ταξίδι που συνδυάζει φύση, ιστορία, πολιτισμό και πεζοπορική εξερεύνηση. Ένα ταξίδι εκεί όπου τα μονοπάτια χάνονται μέσα στα δάση, οι πόλεις αφηγούνται ιστορίες αιώνων, οι θρύλοι συναντούν τις κορυφές και τα μυθικά κάστρα χάνονται μέσα στα σύννεφα.
Με προσεκτικά επιλεγμένες πεζοπορικές διαδρομές, πολιτιστικές επισκέψεις και άνετες μετακινήσεις, το ταξίδι αυτό υπόσχεται δυνατές εικόνες, αυθεντικές εμπειρίες και στιγμές που θα μας μείνουν αξέχαστες.
Ετοιμάστε βαλίτσες, ανοίγουμε χάρτες και ξεκινάμε για μια περιπέτεια με ασφάλεια, καλή παρέα και την αγάπη για την εξερεύνηση που μας ενώνει! 🥾✨
🧭 Το ταξίδι μας με μια ματιά :
Επιβλητικά δάση και φαράγγια, κάστρα, μύθοι και καλοκαιρινή ελευθερία σε ιστορικές πλατείες, μνημεία και δρομάκια που μοιάζουν βγαλμένα από παραμύθι, γίνονται το σκηνικό της περιπέτεια μας:

πεζοπορίες στα καταπράσινα δάση και τις κορυφές Τάμπα και Σουκάρντο, στην μυστηριακή Κόκκινη Λίμνη
διάσχιση των φαραγγιών Μπιγκάζ και Επτά Σκάλες με τους ομώνυμους καταρράκτες
αστικές πεζοπορίες και ξεναγήσεις στο μικρό «Παρίσι» των Βαλκανίων, το Βουκουρέστι και την μυστηριακή Σόφια
εξερεύνηση των μεσαιωνικών πόλεων Μπρασόβ, Σιμπίου, Σιγκισοάρα
συνάντηση με τους μύθους στο εντυπωσιακό Κάστρο Πέλες στην πανέμορφη Σινάϊα, και το θρυλικό Κάστρο του Κόμη Δράκουλα στο Μπραν
εξερεύνηση του εντυπωσιακού σπηλαίου Πρόχοντνα, το «Μάτι του Θεού»

Ένα ταξίδι γεμάτο φύση, ιστορία, δράση και εικόνες που κόβουν την ανάσα!!!
ΚΟΣΤΟΣ, ΠΡΟΥΠΟΘΕΣΕΙΣ ΚΑΙ ΔΙΑΔΙΚΑΣΙΑ ΚΡΑΤΗΣΕΩΝ
Δίκλινα / Τρίκλινα δωμάτια : 840€
Μονόκλινο : + 240€

✨ Το κόστος περιλαμβάνει:
🛏️ Διαμονή σε ξενοδοχεία 3* και 4*
🍴 Πρωινό σε μπουφέ (8 προγεύματα)
🍽️ Δείπνο στα αντίστοιχα ξενοδοχεία (8 δείπνα – δεν περιλαμβάνονται τα ποτά)
🚌 Μεταφορές – μετακινήσεις με πολυτελές πούλμαν
🚶‍♀️Τις διαδρομές, την αμοιβή και τα έξοδα συνοδού – οδηγών
✔️Ασφάλεια αστικής ευθύνης & Φ.Π.Α
✔️Γενικά κόστη υλοποίησης της δράσης.
⚡️ Στο κόστος Δεν περιλαμβάνονται :
✔️Είσοδοι σε μουσεία και αρχαιολογικούς χώρους, μνημεία και λοιπά αξιοθέατα
✔️Προσωπικά έξοδα
✔️Ό,τι δεν αναγράφεται στο παραπάνω πρόγραμμα ή αναφέρεται ως προαιρετικό
📍 Οι θέσεις είναι περιορισμένες. Θα τηρηθεί σειρά προτεραιότητας με βάση την καταβολή της 1ης δόσης στο ταξιδιωτικό γραφείο. Σας ευχαριστούμε για την κατανόηση!
💳 Τρόποι πληρωμής:
1η δόση : 100€ για κατοχύρωση της θέσεις και προκαταβολές στα ξενοδοχεία
2η δόση έως 30/03/2026 : 250€
3η δόση έως 30/04/2026 : 250€
4η δόση έως 30/06/2026 : 155€
5η δόση έως 30/07/2026 : εξόφληση
Σημ : σε περίπτωση κράτησης μονόκλινου δωματίου το επιπλέον κόστος θα επιμεριστεί στις πρώτες 4 δόσεις.
✅ Διαδικασία:

Οι καταθέσεις θα γίνουν απευθείας στους λογαριασμούς τραπέζης του ταξιδιωτικού γραφείου XILOURIS TRAVEL
Στην κατάθεση θα αναγράφετε αιτιολογία Ονοματεπώνυμο και Βουλγαρία Ρουμανία.
Η κατάθεση θα είναι ανά άτομο (και όχι ανά ζευγάρι)
Μετά την εκάστοτε κατάθεση θα στέλνετε αντίγραφο του καταθετηρίου στο email του ταξιδιωτικού γραφείου.

❌ Πολιτική Ακύρωσης
Ακυρώσεις συμμετοχής από την πλευρά του ταξιδιώτη γίνονται μόνο εγγράφως προς το ταξιδιωτικό γραφείο και στον Σύλλογο Πεζοπόρων Χαλανδρίου. Τα ακυρωτικά τέλη κατ’ άτομο, ανάλογα με τη χρονική στιγμή κατά την οποία γίνεται η ακύρωση έχουν ως εξής :

Δωρεάν ακύρωση ισχύει έως και 17/07.
Για ακυρώσεις που πραγματοποιούνται από 18/07 και έως την ημέρα της αναχώρησης, ισχύουν ακυρωτικά 100% επί της συνολικής αξίας του ταξιδιού.
Σε περίπτωση αντικατάστασης του συμμετέχοντα, δεν εφαρμόζονται ακυρωτικά έξοδα.

✨Προαιρετική κάλυψη ταξιδιωτικής ασφάλισης

Ασφάλεια ιατροφαρμακευτικής περίθαλψης και
Ασφάλεια κάλυψης ακύρωσης του ταξιδιού για θέμα υγείας
Κόστος +33€ για ταξιδιώτες έως 70 ετών (για μεγαλύτερες ηλικίες το κόστος ασφάλισης είναι υψηλότερο). Η ασφάλεια καλύπτει ακύρωση για θέμα υγείας με χαρτί απο νοσοκομείο ή γιατρό.
Η ασφαλιστική κάλυψη ιατροφαρμακευτικής περίθαλψης και κάλυψη ακύρωσης του ταξιδίου είναι προαιρετική και δεν περιλαμβάνεται στο συνολικό κόστος του ταξιδιού. Οι ενδιαφερόμενοι θα πρέπει να επικοινωνήσουν απευθείας με το ταξιδιωτικό γραφείο για τη συνεννόηση και την κράτηση της ασφαλιστικής κάλυψης.

✈️ Μετακίνηση με αεροπλάνο:
Για όσους επιθυμούν να ταξιδέψουν αεροπορικώς, υπάρχει η δυνατότητα αναχώρησης το Σάββατο 22 Αυγούστου από Αθήνα προς Σόφια, προκειμένου να συναντήσουν το γκρουπ, καθώς και επιστροφής την Κυριακή 30 Αυγούστου από Σόφια προς Αθήνα.

Το κόστος των αεροπορικών εισιτηρίων, καθώς και οι μετακινήσεις από και προς το αεροδρόμιο, δεν περιλαμβάνονται στο συνολικό κόστος του ταξιδιού.
Οι ενδιαφερόμενοι θα πρέπει να επικοινωνήσουν απευθείας με το ταξιδιωτικό γραφείο για τη συνεννόηση και την κράτηση των αεροπορικών εισιτηρίων.

🏨 Διαμονή σε ξενοδοχεία 3* και 4*
Σόφια (2 διανυκτερεύσεις): Ξενοδοχείο 4*
Βουκουρέστι (3 διανυκτερεύσεις): UNION PLAZA BUCHAREST HOTEL 4*
Μπρασόβ (3 διανυκτερεύσεις): SAFRANO PALACE 3*
Όλα τα ξενοδοχεία είναι στο κέντρο της πόλης δίπλα στα σημεία ενδιαφέροντος.

🍽️Ημιδιατροφή : περιλαμβάνει πρωινό και δείπνο καθημερινά στα ξενοδοχεία που θα διανυκτερεύσουμε (δεν περιλαμβάνονται τα ποτά).
ΑΝΑΛΥΤΙΚΟ ΠΡΟΓΡΑΜΜΑ
📌 Σημείωση: Το πρόγραμμα ενδέχεται να τροποποιηθεί, αν κριθεί απαραίτητο, για την καλύτερη διεξαγωγή της διοργάνωσης.
🚌 1η Ημέρα : Σάββατο 22/08/26, Αθήνα – Σόφια
✅ Αστική Πεζοπορία – Περιήγηση στην ιστορική Σόφια
Αναχώρηση από τον σταθμό Μετρό Χαλανδρίου, με ενδιάμεσες στάσεις καθ’ οδόν. Πρώτος μας σταθμός για καφέ και βόλτα το Σαντάνσκι, γνωστό για τα ιαματικά του νερά, την υπέροχη αγορά του και την παράδοση που το θέλει πατρίδα του Σπάρτακου.
Συνεχίζουμε για τον προορισμό μας, την Σόφια. Άφιξη στο ξενοδοχείο μας, τακτοποίηση στα δωμάτια, ξεκούραση και μια πρώτη γνωριμία με την πόλη. Η Σόφια, χτισμένη πάνω σε αιώνες ιστορίας, είναι μια πόλη όπου το παρελθόν και το παρόν συνυπάρχουν αρμονικά. Από τα αρχαία ερείπια της Σερδικής και τις βυζαντινές εκκλησίες, μέχρι τον επιβλητικό ναό του Αγίου Αλεξάνδρου Νιέφσκι, αποκαλύπτει σε κάθε βήμα την πλούσια πολιτιστική της κληρονομιά. Ταυτόχρονα, η ζωντάνια της σύγχρονης πόλης και το φυσικό φόντο του όρους Βίτοσα την κάνουν μοναδική, αυθεντική και βαθιά γοητευτική.
Θα περπατήσουμε στον πεζόδρομο Βίτοσα, θα δούμε τον επιβλητικό Καθεδρικό Ναό Αλεξάνδρου Νέφσκι, τη ροτόντα του Αγίου Γεωργίου, το πάρκο των Κήπων με το Εθνικό Μουσείο Πολιτισμού, τον ιδιαίτερο ναό ροτόντα του Αγίου Γεωργίου και άλλα ενδιαφέροντα αξιοθέατα από την πλούσια πολιτιστική κληρονομιά της πόλης.
🍽️ Δείπνο στο ξενοδοχείο – 🛏️ Διανυκτέρευση.
🚌 2η Ημέρα : Κυριακή 23/08/26, Σόφια – Βουκουρέστι
Μετά το πρωινό μας αναχωρούμε για την πρωτεύουσα της Ρουμανίας, το Βουκουρέστι. Θα ακολουθήσουμε μια πολύ όμορφη διαδρομή μέχρι τον συνοριακό σταθμό και θα απολαύσουμε τον καταπληκτικό ποταμό Δούναβη από ψηλά. Η διέλευση του Δούναβη από τη γέφυρα Ρούσε αποτελεί μια ξεχωριστή εμπειρία. Η επιβλητική γέφυρα ενώνει τη Βουλγαρία με τη Ρουμανία, προσφέροντας πανοραμική θέα στον θρυλικό ποταμό και στα γαλήνια νερά του.
Άφιξη στο Βουκουρέστι νωρίς το απόγευμα, τακτοποίηση στο ξενοδοχείο μας και ξεκούραση.
Το βράδυ θα επισκεφτούμε την κεντρική Πλατεία της Ένωσης, με θέα το επιβλητικό «Σπίτι του Λαού, το μεγαλύτερο σήμερα κτιριακό συγκρότημα στην Ευρώπη, και θα απολαύσουμε τα μουσικά συντριβάνια του Βουκουρεστίου. Ένα εντυπωσιακό θέαμα όπου το νερό, το φως και η μουσική συντονίζονται σε μια μοναδική εμπειρία. Είναι το μεγαλύτερο συγχρονισμένο σύστημα συντριβανιών στον κόσμο, μήκους 1,5 χλμ., σύμφωνα με τον οργανισμό World Record Academy. Μια ατμόσφαιρα παραμυθιού στο κέντρο του Βουκουρεστίου.
🍽️ Δείπνο στο ξενοδοχείο – 🛏️ Διανυκτέρευση.
🏛️ 3η Ημέρα : Δευτέρα 24/08/26, Βουκουρέστι
✅ Αστική Πεζοπορία – Περιήγηση στο «Μικρό Παρίσι των Βαλκανίων»
Ημέρα αφιερωμένη στη γνωριμία με τα σημαντικότερα αξιοθέατα της πόλης. Το Βουκουρέστι είναι μια πόλη γεμάτη αντιθέσεις και ιστορία, όπου η κομψότητα του παλιού συναντά τη δυναμική του σύγχρονου. Τα νεοκλασικά και αρ νουβό κτίρια της παλιάς πόλης, αφηγούνται μια πολυτάραχη αλλά συναρπαστική διαδρομή στον χρόνο. Με πράσινες ανάσες, ζωντανές γειτονιές και έντονο χαρακτήρα, το Βουκουρέστι θα κερδίσει τις καρδιές μας.
Θα περπατήσουμε και θα ξεναγηθούμε στην Παλιά Πόλη, την Αψίδα του Θριάμβου, το Πάρκο Μιχαήλ με το εθνικό υπαίθριο μουσείο χωριού, τη μεγαλύτερη παμπ της Ευρώπης, το Ρουμανικό Αθηναίο (μέγαρο μουσικής), το περίφημο λευκό βιβλιοπωλείο, το Εθνικό Μουσείο Τέχνης και τον εντυπωσιακό Καθεδρικό Ναό της Σωτηρίας του Λαού, τον μεγαλύτερο ορθόδοξο ναό στον κόσμο, καθώς και άλλα ενδιαφέροντα αξιοθέατα της πόλης.
Το απόγευμα θα έχουμε ελεύθερο χρόνο για περαιτέρω εξερεύνηση της πόλης και αγοραστικές εξορμήσεις στα μικρά μαγαζάκια με τις αντίκες και τα υπέροχα παλιά διακοσμητικά.
🍽️ Δείπνο στο ξενοδοχείο – 🛏️ Διανυκτέρευση.
🏰 4η Ημέρα : Τρίτη 25/08/26, Βουκουρέστι – Σινάια – Κάστρο Πέλες – Πεζοπορία στο βουνό Τάμπα – Μπρασόβ
✅ Μεσαιωνικές Πόλεις & Κάστρα
Μετά το πρωινό μας θα αναχωρήσουμε για την αριστοκρατική Σινάια. Η πόλη ονομάζεται και «Διαμάντι των Καρπαθίων» καθώς αποτελούσε κάποτε έναν από τους αγαπημένους προορισμούς της υψηλής κοινωνίας της Ρουμανίας. Θα γνωρίσουμε την πόλη και θα επισκεφτούμε το εντυπωσιακό Κάστρο Πέλες.
Το κάστρο θεμελιώθηκε το 1873 και ολοκληρώθηκε μέσα σε 10 χρόνια, από το βασιλιά της Ρουμανίας Κάρολο Α’. Το Πέλες έγινε το πρώτο κάστρο στον κόσμο που ηλεκτροδοτήθηκε πλήρως από τοπικά παραγόμενη ηλεκτρική ενέργεια. Η ολοκλήρωση των έργων ταυτίστηκε με το εναρκτήριο ταξίδι του Όριαν εξπρές από το Παρίσι στο Βουκουρέστι. Το κάστρο Πέλες διαθέτει πάνω από 170 δωμάτια και 30 μπάνια. Όλα τα δωμάτια είναι πολυτελώς επιπλωμένα και διακοσμημένα με την παραμικρή λεπτομέρεια, με διαφορετικές θεματικές ενότητες αφιερωμένα στους διάφορους πολιτισμούς.
Θα συνεχίσουμε το ταξίδι μας με προορισμό την ιστορική αλλά και μοναδικής ομορφιάς πόλη Μπρασόβ. Μια παραμυθένια μεσαιωνική πόλη που περιβάλλεται από καταπράσινους λόφους. Η περιήγηση μας θα μας οδηγήσει στο βουνό Τάμπα που δεσπόζει πάνω από την πόλη. Θα ανέβουμε με το τελεφερίκ για να απολαύσουμε την πανοραμική θέα της πόλης και των γύρω βουνών. Θα κατέβουμε το βουνό πεζοπορώντας σε μια υπέροχη διαδρομή μέσα στο δάσος.
🥾 Πεζοπορία Όρος Τάμπα ***

Απόσταση διαδρομής: 3,5 χλμ (κάθοδος)
Θετική Υψομετρική: 90 μ.
Αρνητική Υψομετρική: 425 μ.
Βαθμός Δυσκολίας: Εύκολη

*** Εάν υπάρχει δυνατότητα θα πραγματοποιηθεί μια πιο απαιτητική πεζοπορία για όσους το επιθυμούν.
Μετά την πεζοπορία μας, θα τακτοποιηθούμε στο ξενοδοχείο και θα συνεχίσουμε τη βόλτα μας στην πόλη που συνδυάζει μοναδικά ιστορία, πολιτισμό, ρομαντισμό και ορεινή αύρα. Το Μπρασόβ, φωλιασμένο στους πρόποδες των Καρπαθίων, είναι μια πόλη που μοιάζει βγαλμένη από παραμύθι. Ιδρύθηκε τον 13ο αιώνα από Σάξονες εποίκους και υπήρξε σημαντικό εμπορικό κέντρο, συνδέοντας την Κεντρική Ευρώπη με τα Βαλκάνια.
Θα περπατήσουμε στον κεντρικό πεζόδρομο Ποσταβαρουλούϊ και θα περιηγηθούμε στα λιθόστρωτα σοκάκια, ανάμεσα σε γραφικά κτίσματα που θυμίζουν περισσότερο Βαυαρική αρχιτεκτονική παρά Ανατολική Ευρώπη. Στην καρδιά της πόλης δεσπόζει η Πλατεία Συμβουλίου (Piața Sfatului), περιτριγυρισμένη από πολύχρωμα ιστορικά κτίρια, με το παλιό Δημαρχείο να θυμίζει την ακμή του Μπρασόβ κατά τον Μεσαίωνα.
🍽️ Δείπνο στο ξενοδοχείο – 🛏️ Διανυκτέρευση.
🧛‍♂️ 5η Ημέρα : Τετάρτη 26/08/26, Κάστρο Μπραν – Πεζοπορία στο Φαράγγι Επτά Σκάλες – Μπρασόβ
✅ Θρυλικά κάστρα και δροσερά μονοπάτια στα Καρπάθια.
Μετά το πρωινό μας θα αναχωρήσουμε με κατεύθυνση βόρεια, στα όρια της Βλαχίας, με προορισμό το χωριό Μπράν. Θα επισκεφτούμε το θρυλικό Κάστρο Μπραν, για να κάνουμε ένα «ταξίδι» στον μύθο και την ατμόσφαιρα της Τρανσυλβανίας.
Το Κάστρο Μπραν είναι σκαρφαλωμένο σε βραχώδη λόφο στα όρια της Τρανσυλβανίας και αποτελεί ένα από τα πιο εμβληματικά μνημεία της Ρουμανίας. Γνωστό παγκοσμίως ως το «Κάστρο του Δράκουλα», χτίστηκε από τους Σάξονες για να προστατεύει το πέρασμα προς τα Καρπάθια από τις επιθέσεις των Τούρκων. Το κάστρο έγινε γνωστό παγκοσμίως χάρη στον Μπραν Στόκερ, ο οποίος το 1897 έγραψε μια ιστορία τρόμου με ήρωα τον Δράκουλα. Συνδυάζει ιστορία, θρύλους και εντυπωσιακή αρχιτεκτονική. Οι πέτρινοι πύργοι, τα στενά σκαλοπάτια και τα μυστικά περάσματα μεταφέρουν τον επισκέπτη σε άλλες εποχές, ενώ η θέα προς τα Καρπάθια κόβει την ανάσα.
Στη συνέχεια μεταβαίνουμε στο Φαράγγι Επτά Σκάλες για να απολαύσουμε μια από τις πιο εντυπωσιακές πεζοπορικές εμπειρίες στα Καρπάθια. Κρυμμένο μέσα σε πυκνό δάσος, το φαράγγι αποκαλύπτει μια συναρπαστική διαδρομή ανάμεσα σε καταρράκτες, στενά περάσματα και ξύλινες – μεταλλικές σκάλες που θα μας οδηγήσουν μέσα στην καρδιά της φύσης.
🥾 Πεζοπορία Φαραγγιού Επτά Σκάλες

Απόσταση διαδρομής: 8 χλμ (με επιστροφή)
Θετική / Αρνητική Υψομετρική: ±400 μ.
Βαθμός δυσκολίας: Μέτρια με αυξημένη προσοχή στα τεχνικά περάσματα

📍 Σημ. : Υπάρχουν τεχνικά περάσματα κατά την διαδρομή, απότομες σκάλες και νερά. Όσοι δεν θα είναι σε θέση να ακολουθήσουν στο τελευταίο τμήμα της διαδρομής θα παραμείνουν στο σημείο ελέγχου και θα αναμένουν την υπόλοιπη ομάδα να επιστρέψει..
Θα ολοκληρώσουμε την μέρα μας, επιστρέφοντας στο Μπρασόβ και συνεχίζοντας την περιπλάνηση μας στα γραφικά σοκάκια και τις πλατείες, απολαμβάνοντας την μοναδική αρχιτεκτονική και ατμόσφαιρα της πόλης.
Θα περπατήσουμε στην κεντρική πλατεία της πόλης και θα επισκεφτούμε ένα από τα σημαντικότερα μνημεία του Μπρασόβ, την Μαύρη Εκκλησία (Biserica Neagră). Η Μαύρη Εκκλησία ανεγέρθηκε τον 14 αι. από την γερμανική κοινότητα. Είναι η μεγαλύτερη γοτθική εκκλησία στη Ρουμανία η οποία πήρε το όνομα της από τη μεγάλη φωτιά του 1689 καθώς μαύρισε το εξωτερικό της σε αντίθεση με το εσωτερικό της που είναι καλοδιατηρημένο και φιλοξενεί ένα από τα μεγαλύτερα εκκλησιαστικά όργανα της Ανατολικής Ευρώπης.
Επίσης, κατά την βόλτα μας θα ανακαλύψουμε ένα ιδιαίτερο αξιοθέατο της πόλης, την περίφημη Strada Sforii, ένας από τους στενότερους δρόμους της Ευρώπης, με πλάτος 1,11 μ. μέχρι 1,35 μ.
🍽️ Δείπνο στο ξενοδοχείο – 🛏️ Διανυκτέρευση.
🌄 6η Ημέρα : Πέμπτη 27/08/26, Κόκκινη λίμνη – Πεζοπορία στην Κορυφή Σουκάρντο – Φαράγγι Μπιγκάζ – Μπρασόβ
✅ Η Άγρια Φύση των Καρπαθίων
Μια μέρα αφιερωμένη στον κόσμο της άγριας φυσικής ομορφιάς και των επιβλητικών τοπίων. Αναχωρούμε απο το Μπρασόβ με κατεύθυνση βορειοανατολικά και μετά από μια μαγευτική διαδρομή μέσα σε πυκνό καταπράσινο δάσος φτάνουμε στο επιβλητικό Φαράγγι Μπιγκάζ. Το φαράγγι Μπικάζ, με τους κάθετους ασβεστολιθικούς βράχους που υψώνονται επιβλητικά, δημιουργούν ένα τοπίο μοναδικής αγριότητας και ομορφιάς που θα μας καθηλώσει. Το φαράγγι είναι γνωστό για την Κόκκινη Λίμνη που σχηματίστηκε από μια κατολίσθηση το 1837, η οποία έκλεισε τη ροή του ποταμού. Το κόκκινο χρώμα οφείλεται σε πετρώματα πλούσια σε σίδηρο, (η παράδοση λέει ότι κοκκίνισε από το αίμα των ζώων που σκοτώθηκαν).
Στο σημείο αυτό θα πραγματοποιήσουμε μια ανάβαση στις καταπράσινες πλαγιές προς την κορυφή μικρό Σουκάρντο από όπου θα θαυμάσουμε την μαγευτική ατμόσφαιρα της Κόκκινης Λίμνης από ψηλά.
🥾 Πεζοπορία στην Κορυφή Μικρό Σουκάρντο

Απόσταση διαδρομής: 5,5 χλμ (με επιστροφή)
Θετική / Αρνητική Υψομετρική: +380 μ.
Βαθμός δυσκολίας: Μέτρια – απαιτητική ανάβαση

Εναλλακτικά, για όσους δεν ακολουθήσουν, υπάρχει μια μικρή εύκολη διαδρομή περίπου 1,5 χλμ. μέχρι το παρατηρητήριο μέσα στη Κόκκινη Λίμνη, θα πιούν καφέ στο Σαλέ και θα απολαύσουν τις πανοραμικές εικόνες του μοναδικού φυσικού τοπίου των Καρπαθίων.
Αργά το απόγευμα επιστρέφουμε στο Μπρασόβ. Εάν υπάρχει το χρονικό περιθώριο, στην επιστροφή θα σταματήσουμε στη γοητευτική λουτρόπολη Σοβάτα. Γνωστή για την φυσική της ομορφιά και την μοναδική θεραπευτική της παράδοση, είναι χτισμένη μέσα σε καταπράσινα δάση με πολλές μικρές λίμνες αλμυρού – θερμού νερού, σημαντικό θέρετρο φυσικοθεραπείας της χώρας. Οι μικρές λίμνες περικλείονται από ισόπεδα επιστρωμένα διαμορφωμένα μονοπάτια, ιδανικά για περπάτημα και χαλάρωση.
Επιστροφή και ελεύθερος χρόνος για βόλτα στο μεσαιωνικό Μπρασόβ.
🍽️ Δείπνο στο ξενοδοχείο – 🛏️ Διανυκτέρευση.
🏘️ 7η Ημέρα : Παρασκευή 28/08/26, Σιμπίου – Σιγκισοάρα – Βουκουρέστι
✅ Αστική Πεζοπορία στα στολίδια της Τρανσυλβανίας
Μετά το πρωινό μας, αποχαιρετούμε το γοητευτικό Μπρασόβ και ξεκινάμε για μια ακόμα υπέροχη διαδρομή γεμάτη εικόνες, ιστορία και αίσθηση ταξιδιού στον χρόνο, που αποκαλύπτει τη μαγεία της καρδιά της Τρανσυλβανίας. Προορισμός μας η μαγευτική Σιγκισοάρα, μία από τις πιο αυθεντικές γοτθικές πόλεις της Ρουμανίας και Μνημείο Παγκόσμιας Κληρονομιάς της UNESCO. Εκεί όπου γεννήθηκε ο Βλαντ Τέπες, ο ιστορικός ηγεμόνας που ενέπνευσε τον μύθο του Δράκουλα, σώζεται μέχρι σήμερα το πατρικό του σπίτι. Περιδιαβαίνοντας την καστροπολιτεία, θα θαυμάσουμε εντυπωσιακές αρχιτεκτονικές κατασκευές της μεσαιωνικής εποχής και θα ανέβουμε τη φημισμένη σκεπαστή σκάλα, ένα από τα πιο χαρακτηριστικά και ατμοσφαιρικά σημεία της πόλης.
Στην συνέχεια το ταξίδι μας θα μας οδηγήσει στην μεσαιωνική Σιμπίου, ένα αληθινό στολίδι της περιοχής και μία από τις πιο καλοδιατηρημένες ιστορικές πόλεις της Ρουμανίας. Η πόλη, με έντονες σαξονικές επιρροές και πλούσια πολιτιστική κληρονομιά, μας προσκαλεί σε μια εκτενή στάση για περίπατο στον μεγάλο και άνετο πεζόδρομό της, που εκτείνεται από το καταπράσινο πάρκο έως το εμβληματικό σημείο αναφοράς της πόλης, τη Γέφυρα των Ψευτών, κατασκευασμένη το 1859 και συνδεδεμένη με τοπικούς θρύλους και ιστορίες.
Άφιξη στο Βουκουρέστι, τακτοποίηση στο ξενοδοχείο και ελεύθερος χρόνος για περιήγηση.
🍽️ Δείπνο στο ξενοδοχείο – 🛏️ Διανυκτέρευση.
🕳️ 8η Ημέρα : Σάββατο 29/08/26, Βουκουρέστι – Σόφια
✅ Το «Μάτι του Θεού»
Μετά το πρωινό μας, θα έχουμε ελεύθερο χρόνο για να κάνουμε μια τελευταία βόλτα και να αποχαιρετίσουμε το Βουκουρέστι, πριν αναχωρήσουμε για το ταξίδι της επιστροφής προς τη Σόφια.
Κατά την διαδρομή μας θα επισκεφτούμε ένα από τα κορυφαία τουριστικά αξιοθέατα της Βουλγαρίας, το εντυπωσιακό Σπήλαιο Πρόχοντνα, γνωστό ως «το Μάτι του Θεού». Πρόκειται για ένα καρστικό σπήλαιο που ξεχωρίζει για τις δύο μεγάλες, φυσικές οπές στην οροφή του που μοιάζουν με μάτια, και επιτρέπουν στο φυσικό φως να εισέλθει στο κεντρικό σπήλαιο. Έχει μήκος 262 μέτρα, βάθος 45 μέτρα, δύο εισόδους από τις δυο πλευρές του σπηλαίου, που το καθιστά διαμπερές καθώς και ίχνη προϊστορικής κατοίκησης.
Άφιξη στην Σόφια, τακτοποίηση στο ξενοδοχείο, ξεκούραση και ελεύθερος χρόνος για να συνεχίσουμε την εξερεύνηση της πλούσιας πολιτιστικής ομορφιάς της Σόφια, περπατώντας στο ιστορικό κέντρο της πόλης.
🍽️ Δείπνο στο ξενοδοχείο – 🛏️ Διανυκτέρευση.
🚌 9η Ημέρα : Κυριακή 30/08/26, Σόφια – Αθήνα
Θα ξεκινήσουμε το ταξίδι της επιστροφής μας στην Αθήνα. Εάν υπάρχει η δυνατότητα, θα κάνουμε στάση για να επισκεφτούμε και να ξεναγηθούμε στο Οχυρό Ρούπελ ώστε να γνωρίσουμε από κοντά την ιστορία, τις υπόγειες στοές και τη σημασία του για την εθνική άμυνα της Ελλάδας κατά το Β’ Παγκόσμιο Πόλεμο.
Επιστρέφουμε πλουσιότεροι σε εικόνες, εμπειρίες και αναμνήσεις από ένα μοναδικό ταξίδι όπου η μεσαιωνική ιστορία συναντά την περιπέτεια της φύσης. Ένα ταξίδι που ολοκληρώνεται στον χάρτη, αλλά θα μείνει ζωντανό στην καρδιά μας.
ℹ️ Πληροφορίες: Για οποιαδήποτε επιπλέον πληροφορία ή διευκρίνηση για το πρόγραμμα του ταξιδίου, επικοινωνήστε με :
☎️ Σταυρούλα Πετράκου τηλ. 6973442376 (απογευματινές ώρες)
📫Εmail: pezoporoihalandriou@gmail.com, .
